Rådets fælles holdning 2003/680/FUSP

af 29. september 2003

om ændring af fælles holdning 2002/829/FUSP om leverance af visse former for udstyr til Den Demokratiske Republik Congo

RÅDET FOR DEN EUROPÆISKE UNION HAR -

under henvisning til traktaten om Den Europæiske Union, særlig artikel 15,

og ud fra følgende betragtninger:

(1) Efter at medlemsstaterne den 7. april 1993 besluttede at pålægge Zaire (nu Den Demokratiske Republik Congo) en våbenembargo, og Rådet den 11. marts 2002 vedtog fælles holdning 2002/203/FUSP om Den Europæiske Unions støtte til gennemførelse af Lusaka-våbenhvileaftalen og fredsprocessen i Den Demokratiske Republik Congo(1), vedtog Rådet den 21. oktober 2002 fælles holdning 2002/829/FUSP om leverance af visse former for udstyr til Den Demokratiske Republik Congo(2), hvorved der blev åbnet mulighed for visse undtagelser fra våbenembargoen.

(2) Den 28. juli 2003 vedtog De Forenede Nationers Sikkerhedsråd resolution 1493(2003), der pålægger en våbenembargo og en embargo på bistand, rådgivning eller oplæring i forbindelse med militære aktiviteter mod alle fremmede og congolesiske væbnede grupper, der opererer i det nordlige og det sydlige Kivu samt Ituriområdet i Den Demokratiske Republik Congo, og mod grupper, der ikke er parter i den samlede og altomfattende aftale om overgangen, der blev undertegnet den 17. december 2002 i Pretoria, idet der åbnes mulighed for visse undtagelser. Disse undtagelser kræver national godkendelse.

(3) Fælles holdning 2002/829/FUSP bør ændres for at gennemføre FN's Sikkerhedsråds resolution 1493(2003).

(4) Der er behov for handling fra Fællesskabets side for at gennemføre en række foranstaltninger -

VEDTAGET FØLGENDE FÆLLES HOLDNING:

Artikel 1

Fælles holdning 2002/829/FUSP ændres således:

Artikel 1 affattes således:

"Artikel 1

1. a) Direkte eller indirekte levering, salg eller overførsel af våben og alt dertil knyttet materiel af alle typer, herunder våben og ammunition, militærkøretøjer og -udstyr, paramilitært udstyr og reservedele hertil, fra statsborgere i medlemsstaterne eller fra medlemsstaternes områder eller ved anvendelse af skibe eller luftfartøjer, der fører deres flag, til Den Demokratiske Republik Congo forbydes, uanset om de hidrører fra medlemsstaternes områder eller ej.

b) Direkte eller indirekte ydelse af bistand (herunder finansiering og finansiel bistand), rådgivning eller oplæring i forbindelse med militære aktiviteter til enhver person, enhed eller organisation i Den Demokratiske Republik Congo, herunder især teknisk oplæring og bistand i forbindelse med levering, fremstilling, vedligeholdelse eller anvendelse af de i litra a) nævnte genstande, fra statsborgere i medlemsstaterne eller fra medlemsstaternes områder forbydes.

2. Stk. 1 finder ikke anvendelse på:

a) levering, salg eller overførsel af våben og alt dertil knyttet materiel eller ydelse af bistand, rådgivning eller oplæring, som omhandlet i stk. 1, til De Forenede Nationers Mission i Den Demokratiske Republik Congo og de integrerede nationale congolesiske hær- og politistyrker

b) levering, salg eller overførsel af militærudstyr, der ikke er bestemt til at dræbe og udelukkende er til humanitær brug eller beskyttelsesbrug, eller ydelse af bistand og oplæring i forbindelse med sådant udstyr, forudsat at leveringen eller ydelsen på forhånd er blevet meddelt FN's generalsekretær gennem dennes særlige repræsentant.

3. Levering, salg eller overførsel af våben og dertil knyttet materiel eller ydelse af tjenester i forbindelse hermed, som omhandlet i stk. 2, skal godkendes af medlemsstaternes kompetente myndigheder.

4. Medlemsstaterne skal tage stilling til eventuel levering i hvert enkelt tilfælde i henhold til stk. 2 og under fuld hensyntagen til kriterierne i Den Europæiske Unions adfærdskodeks for våbeneksport. Medlemsstaterne skal kræve tilstrækkelige garantier mod misbrug af godkendelser, der er givet i henhold til stk. 3, og om nødvendigt træffe foranstaltninger med henblik på tilbageførsel af leverede våben og dertil knyttet materiel."

Artikel 2

Denne fælles holdning har virkning fra datoen for vedtagelsen.

Artikel 3

Denne fælles holdning offentliggøres i Den Europæiske Unions Tidende.

Udfærdiget i Bruxelles, den 29. september 2003.

På Rådets vegne

F. Frattini

Formand

(1) EFT L 68 af 12.3.2002, s. 1.

(2) EFT L 285 af 23.10.2002, s. 1.